|  |
| --- |
| **PROGRAM PEDAGOŠKE OPSERVACIJE** |
| **IME I PREZIME:** | **RAZRED:** **III** | **ŠKOLSKA GODINA:**  | **DATUM:** |
| **FIZIČKE I PSIHIČKE OSOBINE UČENIKA** |
| Učenik je samostalno pokretan, slabije razvijenih finih i grubih motoričkih vještina. Ima sposobnost trčanja, puzanja, penjanja, provlačenja, bacanja i hvatanja, uz izraženu nespretnost prilikom izvršavanja nabrojanih motoričkih radnji. Ima potrebu da je stalno u pokretu. Često se vrpolji u stolici, ustaje sa svoga mjesta, šeta po učionici. Često pretjerano priča o temama koje su njemu bliske i zanimljive (npr. o kućnom ljubimcu, novim flomasterima koje je kupio i sl.).Uočava sličnosti i razlike među predmetima. Predmete klasifikuje prema boji, obliku i veličini. U stanju je da imenuje predmete i pojave na slici. Može pokazati sliku koju nastavnik imenuje i imenovati sliku koju nastavnik pokaže. Učenik se izražava kratkim i nepotpunim rečenicama. Kada tražimo da ponovi pitanje na koje je dao odgovor, najčešće to nije u stanju.Poteškoće se javljaju pri usmjeravanju i održavanju pažnje što je posebno naglašeno pri obavljanju složenijih školskih zadataka. Pažnja je fluktuirajuća i slabi usljed zamora. Često zaboravlja i gubi svoje stvari i školski pribor.Rezultati u usvajanju nastavnog gradiva su podijeljeni u skladu sa učenikovim poljem interesovanja. Najveći interes pokazuje za usvajanje nastavnog gradiva iz nastavnog predmeta Matematika. Voli brojeve i računske operacije. Pokazuje ineteres za slova kao simbole, abecedu i azbuku kao tačan poredak slova. Voli red, poredak stvari, strukturu. Stalno traži potvrdu vezano za svoje znanje i sposobnosti. Prije početka rješavanja zadataka, učenik traži pojašnjenje kao npr. koliko ima zadataka, koliko će nešto trajati i sl. Slabije zainteresovan za usvajanje nastavnog gradiva iz nastavnog predmeta Muzička kultura.Evidentna je pojačana senzorna osjetljivost na auditivnom planu, npr. prilikom horskog pjevanja ili buke tokom školskog odmora, učenik zatvara uši, a nastavnom času Muzičke culture prisustvuje uz veliki stres i frustraciju. |
| **EMOCIONALNE I SOCIJALNE OSOBINE UČENIKA** |
| Na području emocionalnih osobina, uočeno je da je učenik promjenjivog raspoloženja, uz česte izlive negativnih emocija. Prag tolerancije na frustraciju je nizak. Ispoljava strah prema učenju novih vještina. Uznemirenost, tugu i ljutnju ispoljava u situacijama kada je suočen sa nekim zadatkom koji ne zna i ne može uraditi onako kako je zamislio i kako očekuje ili prilikom uključivanja u zadatake s kojima se susreće prvi put. Ako ne završi zadatak onako kako je naumio, ne može nastaviti raditi i preći na naredni zadatak sve dok prethodni ne završi na način na koji smatra da je potrebno, te se vraća na isto nekoliko puta, briše, ponavlja napisano, uz veliki stres i frustraciju. Ukoliko radi na listu papira i napravi grešku ili ošteti papir npr. prilikom brisanja, traži novi list i ne može nastaviti da radi na oštećenom papiru. Odbija školske zadatke koji zahtijevaju trajniji mentalni napor. Pruža otpor nastavnim aktivnostima koje podrazumijevaju samostalno čitanje.Na području socijalnih osobina, primjetno je da učenik uspostavlja kontakt s vršnjacima. Pita vršnjake za pomoć (npr. da mu posude školski pribor, pomognu oko nekog zadatka i sl.). Uključuje se u zajedničke aktivnosti s vršnjacima, ali često mu je potrebno dodatno usmjerenje i pomoć da se pridržava pravila igre. Preferira slobodnu igru bez komplikovanih pravila (trčanje s vršnjacima, ganjanje i sl.). Sa odraslim osobama spontano stupa u komunikaciju, nerijetko inicira razgovor i postavlja pitanja o temama koje su njemu važne. U razgovoru često prekida sugovornika, upada u rečenice, govori kada to nije prikladno (npr. dok nastavnik ili drugi učenik govori, ne čeka svoj red na riječ). |
| **POTENCIJALI I OGRANIČENJA UČENIKA** |
| Potencijali učenika se ogledaju u pamćenju činjenica i sadržaja koji su u skladu s njegovim poljem interesovanja, te u matematičko-logičkom mišljenju.**Procjena bitnih karakteristika djeteta od strane roditelja:**Dječak se najbolje osjeća kada crta na slobodnu temu (najčešće crta neke likove iz video-igrica i video-sadržaja koje gleda na internet) i kada rješava matematičke zadatke pa ima priliku pokazati uspjeh. Ne podnosi neuspjeh i kritiku. Voli da priča i postavlja puno pitanja kada ga nešto zanima. Voli da crta, igra video-igrice i gleda sadržaje na YouTube-u, mobitel, auta, vozove, super-heroje, a od kućnih ljubimaca – mace.Ograničenja učenika se najviše odražavaju u poteškoćama usmjeravanja i održavanja pažnje i koncentracije, smanjenju fleksibilnosti u mišljenju, promjenjivom raspoloženju i niskom pragu tolerancije na frustraciju, slušnoj percepciji, gdje je uočena pojačana senzorna osjetljivost. |
| **DUŽINA TRAJANJA OPSERVACIJE** |
| Pedagoška opservacija učenika je trajala kontinuirano tokom mjeseca septembra školske 2023/2024. godine. |
| Napomena: U prilogu PIS obrazac broj 15-III-1/23 od 02.10.2023.  |

**Inkluzivni tim:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(direktor)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pedagog)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(razrednik)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (stručni saradnik edukator-rehabilitator)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(roditelj)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (nastavnik Engleskog jezika)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (nastavnik Islamske vjeronauke)